“Thou” пабудаваны на гучаньні трох інструмэнтаў – дамінуе акардэон, а мацуюць кампазіцыю бас і перкусіі. Гучыць усё абсалютна самадастаткова і аб’ёмна. Кампазіцыі ўспрымаюцца як жывая матэрыя, яны яўна пісаліся так як ёсьць – без дубляў і накладаньняў. Музыкі наогул дасягнулі такога эфекту, што нават калі яны змаўкаюць, гэта выглядае музыкай, як у трэку “Liturgy”. Стылістычна акрэсьліць тое, што робяць Port Mone, даволі няпроста, але дакладна, што яны будуць дарэчы і на фольк-, і на рок-, і на джаз-фэсьце. Ну і самая асноўная асацыяцыя, якая паўстае ў сувязі з музыкай Port Mone, – гэта кіно. Ідэальны гурт для стварэньня саўндтрэкаў да даўно зьнятых нямых фільмаў ды сучаснага паранаідальнага аўтарскага кіно.